**POBEDNIČKE IDEJE**

1. **Preduzeću „Daj-daj“ d.o.o.** je, prema izboru stručne komisije, dodeljeno 8.000 evra bespovratnih sredstava za implementaciju novog biznis modela koji će omogućiti da se udruže preduzeća koja vode žene, odnosno da se kreira socijalna kooperativa i tako omogući dodatno zapošljavanje najmanje tri žene iz socijalno ugroženih kategorija stanovništva. „Daj daj“ preduzeće se već 5 godina bavi proizvodnjom platnenih pelena od bambusovog vlakna, koje se peru, ne bacaju se, zdravije su za decu i čistije za okolinu. Osim toga, podržavaju ideju prirodnog roditeljstva, opšteg dobra, proizvoda namenjenih deci i njhovom zdravom razvoju. Ideja je da se u narednih godinu dana proizvodi ovog preduzeća, Daj Daj pelene, Bubi marame za nošenje beba, Gugadžina unikatna dečja odeća, Poofnice – bebi patofnice, pod jednim brendom plasiraju na nemačko tržište. U okviru procesa implementacije planira se učešće na sajmu eko proizvoda - Heldenmarkt, na sajmu igračaka – Spielwarenmesse, plasman u nekoliko vodećih online prodavnica, kao i u nekoliko specijalizovanih dečijih prodavnica. [www.dajdaj.com](http://www.dajdaj.com)
2. **Udruženju „Optimist“ iz Bosilegrada** stručna komisija je dodelila grant u iznosu od 7.500 evra za implementaciju projekta koji ima za cilj ekonomsko osnaživanje opštine Bosilegrad i juga Srbije kroz rast socijalnog preduzeća koje će se baviti proizvodnjom, preradom, otkupom i prodajom voća i proizvoda od voća, povrća i pečurki. Naime, cilj je da se zaposli 5 osoba u proizvodnji, a voće će se otkupljivati od 50 socijalno ugroženih porodica iz Bosilegrada. Udruženje Optimist već 4 godine razvija Program socijalnog preduzetništva i do sada je obezbedilo 45.000 evra investicija za pokretanje pogona, ugradnju solarnog napajanja i sistema za prečišćavanje vazduha, a kako bi kompletirali investiciju potrebna im je: mašina za pranje voća, sredstvo za asfaltiranje pristupnog puta, početna količina ambalaže i angažovanje ekonomskog stručnjaka za razvoj tržišta. [www.optimist.org.rs](http://www.optimist.org.rs)
3. **Udruženju za podršku osobama ometenim u razvoju „Naša kuća“** je, prema izboru stručne komisije, dodeljeno 7.200 evra bespovratnih sredstava za unapređenje usluga Kuhinje na točkovima pokretanjem Slatke linije, koja bi doprinela boljoj promociji i na tržište plasirala nove zdrave slatkiše. Svaki proizvod Slatke linije Kuhinje na točkovima biće proizveden od voća koje je karakteristično za Srbiju, a prvi proizvod ove linije je ČokoŠljiva. Ovaj slatkiš se pravi od kuvane šljive sa lešnikom i prelivom od čokolade, a zahvaljujući sastojcima i načinom pripreme, dezert sadrži vitamine, antioksidanse, prirodni šećer i nizak broj kalorija. Deo profita od prodaje Slatke linije biće iskorišćen da za povećanje broja korisnika besplatnih obroka sa 60 na 120, za starije osobe i druge socijalno ugrožene kategorije stanovništva. [www.kuhinjanatockovima.com](http://www.kuhinjanatockovima.com)
4. **SZR „Sofi“** je, prema izboru stručne komisije, dodeljeno 7.000 evra bespovratnih sredstava za unapređenje i proširenje asortimana, proizvodnjom prirodnih krema. „Sofi“ od 2009. godine ručno kreira i prodaje kozmetiku, napravljenu od kvalitetnih biljnih i etarskih ulja bez sintetičkih mirisa, konzervansa i parafinskih ulja. Takođe, „Sofi“ koristi isključivo prirodne sirovine i više od 90% je jestivo. Kvalitet svih proizvoda je potvrđen fizičko-hemijskim i mikrobiološkim ispitivanjima sprovedenim na Institutu za javno zdravlje Vojvodine. Kozmetika je upakovana u minimalnu ambalažu, nije testirana na životinjama i većina proizvoda je prilagođena veganima. Cilj ove radnje jeste da od prodaje svake kreme donira 10 dinara Domu Veternik – Domu za decu i omladinu ometenu u razvoju, kao i da dodatno zaposli jednu osobu sa invaliditetom u proizvodnji. [www.sofi.rs](http://www.sofi.rs)
5. **Stolarskoj radnji „Šumarko“** stručna komisija je dodelila bespovratna sredstva u iznosu od 6.800 evra za nabavku mašine za obradu drveta, čime bi se povećao obim i efikasnost porizvodnje igračaka za decu, smanjilo vreme i troškovi izrade, a potom i cena finalnog proizvoda. „Šumarko“ se bavi proizvodnjom igračaka za decu izrađenih od prirodnih materijala i boja, prvenstveno od drveta. Cilj ove radnje jeste pravilan razvoj dece i pružanje podrške u rastu i razvoju dece sa invaliditetom. Drvene igračke pozitivno utiču na dečiju radoznalost, kreativnost, dobro raspoloženje i podstiču razvoj logičkog razmišljanja. Proširenje proizvodnje bi omogućilo stolarskoj radnji „Šumarko“ da zaposli dve osobe iz socijalno ugroženih kategorija, kao i da nakon svake proizvedene serije velikih igračaka, po jednu pokloni nekoj od dečjih institucija.
6. **Udruženju građana za borbu protiv trgovine ljudima i svih oblika nasilja nad ženama „Atina“** je stručna komisija dodelila grant u iznosu od 3.500 evra za proširenje celokupnog asortimana proizvoda (unikatni nakit, privesci, suveniri, korporativni pokloni), unapređenje marketinške strategije, organizacije većeg broja prodajnih manifestacija, povećanje plaćene radne snage, a stoga i povećanje broja kupaca. „Atina“ se više od decenije bavi zaštitom žrtava trgovine ljudima u Srbiji i jedan od prioriteta Udruženja jeste i razvoj preduzetničkih inicijativa, kako bi se obezbedili prihodi za programe psiho-socijalne podrške. Povećanjem porizvodnje, povećali bi se prihodi i zaposlio veći broj žrtava trgovine ljudima radi njihovog ekonomskog osnaživanja, a samim tim povećao i broj radionica. U realizaciju poslovne ideje biće uključeno najmanje 20 žrtava trgovine ljudima. [www.atina.org.rs](http://www.atina.org.rs)
7. **Udruženju Socijalne zadruge domaće radinosti „Bosiljak“** su, po izboru zaposlenih UniCredit Banke, dodeljena bespovratna sredstva u iznosu od 5.000 evra za razvoj kulturno-umetničkog stvaralaštva, promovisanje ručnih radova koji imaju teritorijalno-etičke oblike i stvaranje brenda čačanskog kraja, kao i obogaćivanje turističke ponude Čačka kroz organizaciju radionica tkanja, restauracije nameštaja, veza, pletenja, pačvorka, pustovanja, izrade nakita i suvenira. U narednoj godini biće organizovano 8 radionica starih zanata u kojima će učestvovati najmanje 40 žena iz socijalno ugroženih grupa. Udruženje već 5 godina izrađuje prepoznatljive suvenire, a usput zapošljava osobe iz ugroženih i ranjivih kategorija (samohrane majke, osobe sa posebnim potrebama, romske populacije, sve kategorije žena koje ili nisi uspele da ostvare pravo na posao ili su ostale bez posla). [www.facebook.com/bosiljak.cacak](http://www.facebook.com/bosiljak.cacak)